Innfartsvegen. Opposisjonen i Ålesund bystyre har helt rett i at en tunnel fra Ysteneset og under byen og Brosundet og ut til enden av Aspøya er den eneste måten å unngå de store rundkjøringene i sentrum. Hadde bystyret vært framsynt da disse planene ble lansert for noen valgperioder siden, så hadde tunnelen vært ferdig, Lerstad hadde fått sin tunnel, og innfartsvegen hadde blitt utvidet til fire felt fram til tunnelen. Så kunne en spre trafikken i flere tunneler opp i dagen langs byens sørside. En kunne til og med ha koblet en avkjørsel til det store parkeringsanlegget som planlegges i Aksla. Den gangen slike planer kom opp første gangen var det ikke bare Fremskrittspartiet som stemte imot. Nå derimot er det Frp som er bremseklossen. Partiet har ingen sjanse til å få flertall for å fjerne alle bompengeanlegg i Norge. I påvente av et slags Fata Morgana, rotner prosjektene på rot.
Sprengt veg. Innfartsvegen gjennom Volsdalen har allerede en døgntrafikk langt over kravene til firefelts veg. Det fjerde feltet ligger ikke inne i noen planer. Trafikken dobler seg omtrent hvert tiende år. Store rundkjøringer er eneste måten å fordele denne trafikken på, hvis en ikke satser på tunnel. En slik tunnel blir ikke bygd uten at trafikkantene er med på å betale den, men i de fleste byer er det satt sammen en vegpakke som også staten er med på å finansiere. I realiteten er det flertall i bystyret for en slik løsning, og med bompenger kan prosjektet komme i gang raskt.